İsus hristozu gerdilär

İsus hristozu gerdilär

 İsus Hristosu
 Çıfıtlar tuttular.
 Elinä, ayaana
 Mıhlar kaktılar.

 Çalıdan feneţ
 Başına koydular.
 Mariya Panaiya
 Ne pek aalardı.

 Bir gözündän da
 Yaşı akardı,
 Bir gözündän da
 Kannar damnardı.

 Aalama, Mariya,
 Aalama, anêycıım.
 Göktän Bobadan
 Bunnar yazılılar.

 Cendemi açıyım,
 Cannarı kurtarıyım.
 A cendem yolu
 Ne da pek geniş.

 Ordan da girer
 Günahlı cannar.
 Ordan da girer
 O prost yapannar.

 Ordan işidiler
 Ne çirkin seslär,
 Ordan da geler
 Ne pis kokular.

 Aşura yolu
 Ne da incecik.
 Ordan da gider
 Günahsız olannar.

 Ordan işidiler
 Ne gözäl Türkülär.
 Orda da çalêr
 Ayoz angillär.

 Ordan da geler
 Ne gözäl kokular.
 Orda da yanêr
 Sünmäz kandillär.
 Türkücü – Kaleci F. (k. Beşgöz)

Kategoriya:Gagauz halk Türküleri
Kategoriya:Din
Kategoriya:Gagauz literaturası